རྩལ་དང་ལྡན་པར་མངའ༞ །བསྟན་འཛིན་སྐྱེས་པུའི་དབུ་འཕང་བསྟོད། །ཤ་ལ་སྲེད་པར་མངའ་གསོལ་ལོ། །དགྲ་པོའི་ཤ་ལ་ཧབ་སེ་ཧབ། །ཁྲག་ལ་རྔམས་པར་མངའ༞ །དགྲ་བོའི་ཁྲག་ལ་ཧུབ་སེ་ཧུབ། །སྲོག་ལ་དབང་བར་མངའ་གསོལ་ལོ། །དགྲ་སྲོག་ད་ལྟ་ཆོད་ལ་ཤོག །དམག་དཔོན་ཆེན་པོར་མངའ༞ །སྡེ་བརྒྱད་དམག་དཔུང་དགྲ་ལ་དྲོངས། །བསྟན་སྲུང་ཆེན་པོར་མངའ༞ །བསྟན་ལ་གནོད་བྱེད་རྡུལ་དུ་རློག །ཆོས་སྐྱོང་ཆེན་པོར་མངའ༞ །ཆོས་འཁོར་དར་ཞིང་རྒྱས་པར་མཛོད། །རིག་འཛིན་སྲུང་མར་མངའ༞ །གསང་སྔགས་མཐུ་དང་ནུས་པ་བསྐྱེད། །རྣལ་འབྱོར་དགྲ་ལྷར་མངའ༞ །བཅོལ་བའི་ལས་རྣམས་མྱུར་དུ་སྒྲུབས། །ཞི་བའི་ལས་ལ་མངའ༞ །ནད་གདོན་བར་ཆད་ཞི་བར་མཛོད། །རྒྱས་པའི་ལས་ལ་མངའ༞ །ཚེ་དང་བསོད་ནམས་རྒྱས་པར་སྤེལ། །དབང་གི་ལས་ལ་མངའ༞ །ཁམས་གསུམ་ཐམས་ཅད་དབང་དུ་བསྡུས། །དྲག་པོའི་ལས་ལ་མངའ༞ །བསྟན་ལ་གནོད་ཅིང་སྡང་བ་དང་། །བླ་མར་བརྙས་ཤིང་སེམས་ཅན་འཚེ། །བསྒྲལ་བའི་ཞིང་བཅུར་གྱུར་པ་ཡི། །དགྲ་བོ་དམ་ཉམས་ལས་ངན་འདི། །ད་ལྟ་བསྒྲལ་བའི་དུས་ལ་བབ། །དྲག་པོའི་མཚོན་ཆ་ཆར་ལྟར་ཕོབ། །འཇིགས་པའི་ང་རོ་འབྲུག་ལྟར་སྒྲོགས། །ཤ་ཁྲག་རུས་པ་ཚོགས་སུ་རོལ། །དོན་སྙིང་སྣ་ལྔ་ཞལ་དུ་གསོལ། །ཡན་ལག་མགོ་ཆོད་རྒྱན་དུ་གྱིས། །སྐྱོབ་པའི་ལྷ་དང་མྱུར་དུ་ཕྱེས། །སྔོན་ཚེ་རྒྱལ་བའི་བཀའ་མ་བཅག །བླ་མ་བརྒྱུད་པའི་དམ་མ་གཡེལ། །རྣལ་འབྱོར་བདག་གི་ངག་མ་བཅག །དུས་ལ་བབ་བོ་སྲུང་མའི་ཚོགས། །ཁམས་གསུམ་དགྲ་བོའི་སྲོག་དབུགས་ལ། །དབང་ཞིང་རྔམས་པར་མངའ༞ །ཞེས་བརྗོད། དེ་ནས་གཟུངས་ཐག་རྣམས་བཀྲོལ། ཁྲག་ཆང་འཐོར་བ་ལ་བརྩོན་པས། མདུན་གྱི་སྲུང་མ་རྣམས་ལ་ཕོ་ཉ་ལས་མཁན་སྟོང་གསུམ་ཁྱབ་པར་འཕྲོས་ནས་ཞི་རྒྱས་དབང་དྲག་གི་ལས་ཐམས་ཅད་ཐོགས་མེད་དུ་བསྒྲུབ་ཅིང་། ཁྱད་པར་དགྲ་བགེགས་ལོག་འདྲེན་ཐམས་ཅད་ཚར་བཅད། ཤ་ཁྲག་རུས་པ་སོགས་རྗེས་མེད་དུ་བཞེས། རྣམ་ཤེས་ཆོས་ཀྱི་དབྱིངས་སུ་དྲངས་པར་བསམ་ལ། འཇམ་དབྱངས་རལ་གྲིས་མཛད།༈་་་་་བྷྱོཿཉི་མ་བྱང་ཤར་ཕྱོགས་མཚམས་ནས། །འཁོར་འདས་གཉིས་ཀྱི་མཚམས་ཤེད་ན། །བྲག་དང་ཆུ་འཐབ་མཚམས་ཤེད་ན། །ཁྲག་གི་རྒྱ་མཚོ་མུ་ལེ་དེངས། །ཁྲག་མཚོ་འཁྱིལ་བའི་ནང་ཤེད་ན། །མཐིང་གུར་སྔོན་པོ་ལྡི་རི་རི། །བསེ་ཡི་སྐུ་མཁར་ལྡེམ་སེ་ལྡེམ། །མཆོང་ཟུར་སྨུག་པོ་གསལ་ལ་ལ། །གཡུ་པད་སྔོན་པོ་ཐིབས་སེ་ཐིབ། །གསེར་གྱི་བ་གམ་འཚེ་རེ་རེ། །གཉན་ཏེ་དེ་ལ་ཆར་མི་འབབ། །མཐོ་སྟེ་དེ་ལ་རྒོད་མི་ལྡིང་། །མཐའ་ནི་ལྕགས་རི་ནག་པོས་བསྐོར། །གཉེན་ཏེ་དེ་ལ་བདུད་མི་འདའ། །ལྕགས་ཀྱི་འགྲམ་གཞི་ཁྲིགས་སེ་ཁྲིག །གཉན་ཏེ་དེ་ལ་བྱི་མི་འཛུལ། །ཤེལ་གྱི་སྒོ་བཞི་ཐམས་སེ་ཐམ། །བྱུ་རུའི་སྐས་པ་དམར་ལ་འཚེར། །མི་ལྤགས་རློན་པའི་བླ་རེ་དང་། །རོ་སྐྲའི་རྔ་གཡབ་ཉི་ལི་ལི། །རྐང་དུང་གླིང་བུ་ཀྱུ་རུ་རུ། །ཐོད་པའི་རྔ་ཆུང་ཁྲོ་ལོ་ལོ། །དུར་ཁྲོད་འབར་བའི་གཞལ་ཡས་ཁང་། །བསྐལ་པའི་མེ་དཔུང་འབར་བའི་དབུས། །ཡ་མཚན་ལྷ་མོ་རེ་མ་ཏི། །སྐུ་མདོག་སྔོ་ནག་རལ་པ་ཅན། །རྣལ་འབྱོར་ཡོངས་ཀྱི་མ་གཅིག་མ། །དམ་ཅན་ཀུན་གྱི་སྲུང་མའི་གཙོ། །དམ་ཉམས་ཀུན་གྱི་བཤན་པ་མོ། །ཞལ་ནས་མི་ཁྲག་རྟ་ཁྲག་འཛག །སྤྱན་ནས་ཁྲག་འཛག་ཟུ་ལུ་ལུ། །སྐུ་སྟོད་མི་ལྤགས་རེ་ལྡེས་བརྒྱན། །སྐུ་སྨད་སྟག་གི་ཤམ་ཐབས་ཅན། །གཡས་ཀྱིས་བེ་ཅོན་མཁའ་ལ་འཕྱར། །དགྲ་བགེགས་མ་ལུས་རྡུལ་དུ་རློག །གཡོན་ན་ཐོད་པ་ཁྲག་བཀང་འཛིན། །དགྲ་བོའི་ཡུལ་དུ་ཁྲག་ཟོར་འཕེན། །ཆིབས་སུ་དྲིལ་རྟ་རྔམས་པ་ཆིབས། །ཆིབས་ཀྱི་རྣ་བ་གཡས་པ་ལ། །ལེ་བརྒན་དམར་པོ་པུ་རུ་རུ། །ཆིབས་ཀྱི་རྣ་བ་གཡོན་པ་ལ། །མཐིང་ནག་ཅོད་པཎ་པུ་རུ་རུ། །ཆིབས་ཀྱི་དཔྲལ་བའི་དབྱིངས་ཤེད་ན། །མེ་ལོང་རྒྱ་ལོང་ཏ་ལ་ལ། །ཆིབས་ཀྱི་མགུལ་པ་དང་པོ་ན། །གསེར་གྱི་དྲིལ་བུ་སི་ལི་ལི། །ཞིང་ལྤགས་རློན་པའི་གདན་སྟེང་ན། །གསེར་སྒ་དམར་པོ་ཝངས་སེ་ཝང་། །མཆོང་གི་གློ་གནན་ཁྱུགས་སེ་ཁྱུག །སྦྲུལ་གྱི་གོང་རྨེད་ཤ་ར་ར། །གཡུ་མཐུར་སྔོན་པོ་སྒྲེངས་སེ་སྒྲེང་། །གསེར་གྱི་སྲབ་མདའ་སི་ལི་ལི། །ཐོད་པའི་ཕོ་ལོང་ཁྲ་ལ་ལ། །རིན་ཆེན་གསེར་ཁ་སི་ལི་ལི། །ཆིབས་ཀྱི་རྔ་ལོང་གཡས་པ་ལ། །ནད་ཀྱི་རྐྱལ་པ་སྔོ་དམར་བཀལ། །དགྲ་ཡི་ཡུལ་དུ་རིམས་ནད་ཐོང་། །ཆིབས་ཀྱི་ཕྱི་ཤ་གཡས་པ་ལ། །ཚོན་གྱི་གྲུ་གུ་སྔོ་དམར་བཀལ། །དགྲ་བགེགས་ཚོན་གྱི་ཐག་པས་ཆིངས། །ཁུར་ནི་བདུད་ཀྱི་ཁྲམ་བཾ་ཁུར། །སང་ཕོད་དེང་སང་སུ་འཆི་བ། །དེ་ཀུན་བདུད་ཀྱི་ཁྲམ་ལ་འདེབས། །དམ་ཉམས་དགྲ་བགེགས་ཁྲམ་ལ་ཐོབ། །མདུན་ན་བཙན་གྱི་ཤོ་རྡེལ་འགྲེམས། །སང་ཕོད་དེང་སང་སུ་འཆི་བ། །དེ་ཀུན་ཤོ་རྡེལ་ནག་པོ་འགྲེམས། །དགྲ་བགེགས་ཤོ་རྡེའི་རྩིས་སུ་ཆུག །ཁྱོད་ཀྱི་མཆན་ཁུང་གཡས་པ་ན། །བྱང་དམར་དཀྱུས་ཀྱི་བཾ་སོ་འབྲིང་། །སང་ཕོད་དེང་སང་སུ་འཆི་བ། །དེ་ཀུན་བྱང་དམར་དཀྱུས་ལ་འབྲིད། །དགྲ་བགེགས་བྱང་དམར་དཀྱུས་སུ་ཆུག །མ་མོ་འཁོར་བཅས་དགྲ་ལ་བྷྱོཿ རིམས་ནད་ཐམས་ཅད་དགྲ་ལ་ཐོངས། །ནད་རིམས་ཐམས་ཅད་དགྲ་ལ་ཐོངས། །གློ་བུར་ཡེ་འདྲོག་དགྲ་ལ་ཐོངས། །དུས་འཁྲུག་དགྲ་བོའི་ཡུལ་དུ་ཐོངས། །དམ་ཉམས་དགྲ་ལ་སྨྱོ་འབོག་ཐོངས། །དགྲ་བརྒྱུད་རྩད་ནས་ཆོད་ལ་ཤོག །དགྲ་བོའི་བླ་ཚེ་ཁུག་ལ་ཤོག །དགྲ་བོའི་ཡུལ་ཀུན་སྟོང་པར་གྱིས། །དགྲ་ཤ་ཟོ་ལ་དགྲ་ཁྲག་འཐུང་། །བཀའ་དང་དམ་ལས་མ་འདའ་བར། །བཅོལ་བའི་ལས་འདི་འགྲུབ་པར་གྱིས། །དགྲ་ལ་རྦད་དོ་མཐུ་མ་ཆུང་། །བགེགས་ལ་རྦད་དོ་རྩལ་མ་ཞན། །བདག་གི་འཁོར་དང་ལོངས་སྤྱོད་དང་། །དབང་ཕྱུག་ཡེ་ཤེས་རྒྱས་པར་མཛོད། །ཕས་ཀྱི་རྦོད་གཏོང་བཟློག་པ་དང་། །ནད་ཁ་རིམས་ཁ་དགྲ་ལ་སྒྱུར། །རྐྱེན་ངན་མཚོན་ཁ་དགྲ་ལ་སྒྱུར། །མི་ཁ་གོད་ཁ་དགྲ་ལ་སྒྱུར། །བར་ཆད་ཐམས་ཅད་ཞི་བར་མཛོད། །ཁྱད་པར་རྗེ་བཙུན་ས་སྐྱ་པའི། །མདོ་སྔགས་བསྟན་པ་རིན་པོ་ཆེ། །ཕྱོགས་དུས་གནས་སྐབས་ཐམས་ཅད་དུ། །དར་ཞིང་རྒྱས་པར་མཛད་དུ་གསོལ། །འཆི་མེད་འཁོན་རིགས་ས་སྐྱ་པའི། །གདུང་བརྒྱུད་ཆད་མེད་ཆུ་རྒྱུན་བཞིན། །ལོ་ཟླ་མ་འགྱངས་མྱུར་བྱོན་ནས། །བཞེད་དོན་མཐར་ཕྱིན་མཛད་དུ་གསོལ། །བསྟན་པའི་བདག་པོ་ས་སྐྱ་པའི། །ལུགས་གཉིས་ཆབ་སྲིད་དབྱར་མཚོ་ལྟར། །འཕེལ་ཞིང་རྒྱས་ནས་སྲིད་མཐའི་བར། །མི་ཉམས་བརྟན་པར་མཛད་དུ་གསོལ། །དུས་གསུམ་སངས་རྒྱས་ཐམས་ཅད་ཀྱི། །དྲག་པོའི་འཕྲིན་ལས་འདུས་པའི་སྐུ། །དཔལ་ལྡན་དམག་ཟོར་རྒྱལ་མོ་ཡིས། །གང་བཅོལ་འཕྲིན་ལས་མྱུར་དུ་མཛོད། །བདག་ཅག་འཁོར་དང་བཅས་པ་རྣམས། །རི་རབ་རྩེ་ལྟར་མཐོ་བར་མཛོད། །རྒྱ་མཚོའི་མཐའ་ལྟར་རྒྱས་པར་མཛོད། །ཉི་ཟླའི་འོད་ལྟར་གསལ་བར་མཛོད། །ཆུ་བོའི་རྒྱུན་ལྟར་རིང་བར་མཛོད། །འཇིག་རྟེན་བདེ་ཞིང་ལོ་ལེགས་དང་། །སྐྱེ་འགྲོ་དར་ཞིང་བསྟན་པ་རྒྱས། །ཡམས་ནད་མུ་གེ་མི་འབྱུང་ཞིང་། །བཀྲ་ཤིས་ཕུན་སུམ་ཚོགས་པར་ཤོག །དེ་ནས་དམག་ཟོར་འཁོར་བཅས་འོད་དུ་ཞུ་བ་ལས་བྱུང་བའི་གཟི་བརྗིད་ནུས་པ་ཕུན་སུམ་ཚོགས་པ་དང་ལྡན་པ། འཕྱར་བ་དང་ཕྱོགས་སུ་གདེངས་པ་ཙམ་གྱིས་དགྲ་བགེགས་ལོག་འདྲེན་ཐམས་ཅད་ཚར་གཅོད་པའི་ནུས་ལྡན་དུ་གྱུར། ཞེས་བརྗོད། དེ་ལྟ་བུའི་རུ་མཚོན་དེ་ཉིད་དམག་ཟོར་འཁོར་བཅས་ལ་བརྟེན་དུ་འབུལ་བ་ནི། བྷྱོཿ དཔལ་ལྡན་རྩ་བརྒྱུད་བླ་མ་དང་། །ཡི་དམ་རྒྱུད་སྡེ་བཞི་ཡི་ལྷ། །དམ་ཅན་ཆོས་སྐྱོང་སྲུང་མའི་ཚོགས། །ལྷ་སྲིན་དྲེགས་པའི་འཁོར་བཅས་དགོངས། །ཨུ་མ་ནས་འཁོར་བཅས་རྣམས་ཀྱིས་བར་ཁོ་བོས་བརྩམས།༈་་་་་ཨུ་མ་དེ་ཝ་དུང་སྐྱོང་མ། །དམག་ཟོར་ལྷ་མོ་སྤྲུལ་པར་བཅས། །དམ་ཅན་རྒྱ་མཚོ་འཁོར་བཅས་རྣམས། །བདག་ལ་བརྩེར་དགོངས་རྟེན་ལ་བཞུགས། །དུར་ཁྲོད་འབར་བའི་རོ་ཐང་འདིར། །ཁྲག་མཚོ་འཁྱིལ་བའི་རྦ་ཀློང་ལྗོངས། །དམ་ཉམས་དམ་ཅན་བསྒྱེལ་བའི་ཁྲིར། །བརྟེན་པར་བཙུགས་པའི་རུ་མཚོན་མདུང་། །དཔག་བསམ་ལྗོན་པའི་སྲོག་ཤིང་རྩེར། །རྣོ་དབལ་གྲི་ལྕགས་མདུང་སོ་ལ། །དུག་ཁྲག་སྔགས་རྒོད་ངར་དང་ལྡན། །ལྷབ་ལྷབ་འབར་བའི་མེ་འོད་ཅན། །གཡག་རྒོད་རོག་པོའི་རྔ་གཡབ་ཀྱི། །ཞོལ་ཆེན་སྤྲིན་ནག་ལྟ་བུར་གཏིབས། །དར་ནག་བ་དན་འཕན་རྩེ་གསུམ། །རླུང་གིས་བསྐྱོད་པའི་ཕུར་ལྡིང་གཡོ། །སྐུ་རྟེན་རོ་རས་ཙ་ཀ་ལི། །གསུང་རྟེན་སྲོག་འཁོར་གསང་བའི་སྔགས། །ཐུགས་རྟེན་གསལ་བའི་མེ་ལོང་དང་། །ཡོན་ཏན་རྟེན་དུ་ཉེར་ལྔའི་རྫས། །འཕྲིན་ལས་རྟེན་དུ་དར་རས་འཕན། །བསེ་ལྕགས་ཤིང་བྱང་དམ་ཉམས་ཀྱི། །མགོ་ལ་འགྲོན་བུའི་ལན་ཚར་ཅན། །དྲིལ་བུ་གཡེར་ཁ་སིལ་སིལ་འཁྲོལ། །ཕུན་ཚོགས་རྒྱུ་ལས་ལེགས་གྲུབ་ཅིང་། །ཏིང་འཛིན་སྔགས་རྒྱས་བྱིན་རླབས་པའི། །ཐུག་ཆེན་འབར་བ་དྲག་པོའི་རྟེན། །རྟེན་མཆོག་རུ་མཚོན་རྒྱལ་མཚན་འདི། །བླ་མ་ཡི་དམ་དཀྱིལ་འཁོར་ལྷ། །བཞུགས་པའི་ཕོ་བྲང་ཆེན་པོར་འཛུགས། །བྱིན་རླབས་ཐུགས་རྗེའི་སྤྲིན་སྔོན་ལས། །དངོས་གྲུབ་ཆར་རྒྱུན་དུས་འདིར་ཕོབ། །དམ་ཅན་སྲུང་མ་རྒྱ་མཚོའི་ཚོགས། །འདུ་བའི་གནས་དང་རྟེན་དུ་འཛུགས། །པདྨའི་མཚོ་ལ་ངང་པ་ལྟར། །འབྲལ་མེད་འདུས་ནས་ལས་ཀུན་སྒྲུབས། །དྲེགས་བྱེད་དམག་དཔུང་རུ་མཚོན་མཆོག །གཡུལ་ལས་རྒྱལ་བའི་རྟེན་དུ་འཛུགས། །བསྟན་དང་རྣལ་འབྱོར་བདག་ཅག་ལ། །སྡང་བྱེད་དགྲ་བགེགས་རྡུལ་དུ་རློག །རྣལ་འབྱོར་བདག་ཅག་ཡོན་མཆོད་ཀྱི། །སྲོག་ཤིང་ཚེ་ཡི་རྟེན་དུ་འཛུགས། །མི་ནོར་ཆོས་དང་ལེགས་ཚོགས་ཀུན། །རབ་ཏུ་རྒྱས་ཤིང་བརྟན་པར་མཛོད། །དེ་ལྟར་རུ་མཚོན་རྒྱལ་མཚན་འདི། །སྔར་བཅོལ་ལེགས་པའི་རྟེན་དུ་འཛུགས། །ད་བཅོལ་ཞུ་བའི་རྟེན་དུ་འཛུགས། །བསམ་དོན་འགྲུབ་པའི་རྟེན་དུ་འཛུགས། །བླ་མ་དཀོན་མཆོག་ཡི་དམ་ལྷ། །དམ་ཅན་ཆོས་སྐྱོང་སྲུང་མའི་ཚོགས། །སྣང་སྲིད་དྲེགས་བྱེད་གཞི་བདག་རྣམས། །རུ་མཚོན་འདི་ལ་བརྟན་བཞུགས་ནས། །དཔལ་ལྡན་བླ་མའི་བསྟན་པ་དང་། །བདག་ཅག་དཔོན་སློབ་ཡོན་མཆོད་ཀྱི། །ཉིན་མཚན་བྱ་ར་མེལ་ཚེ་དང་། །བྱང་ཆུབ་བར་གྱི་སྡོང་གྲོགས་མཛོད། །ཅེས་བརྗོད་པས་མདུན་གྱི་བླ་མ་ཡི་དམ་སྲུང་མ་རྣམས་དང་། སྣང་སྲིད་དྲེགས་པ་ཕོ་རྒྱུད་མོ་རྒྱུད་ཐམས་ཅད་མཚོ་ལ་ཆར་བབས་པ་བཞིན་དུ་རུ་མཚོན་གྱི་རྒྱལ་མཚན་དེ་ཉིད་ལ་ཐིམ་པར་བསམ་ཞིང་། མཐུ་སྟོབས་ཀྱི་དབང་ཕྱུག་ཁྱེད་རྣམས་རྒྱལ་མཚན་འདི་ལ་བརྟན་པར་བཞུགས་ནས་སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོངས། རྣལ་འབྱོར་པ་བདག་གི་སྲུང་མ་མཛོད། མི་ནོར་དགོན་གནས་ལོངས་སྤྱོད་དང་བཅས་པའི་གཉེར་མཛོད་ཅིག བསྟན་པ་དང་རྣམ་འབྱོར་ལ་སྡང་བའི་དགྲ་བགེགས་གདུག་པ་ཅན་ཐམས་ཅད་སྐད་ཅིག་ཉིད་ལ་ཚར་ཆོད། ཁམས་གསུམ་གྱི་སེམས་ཅན་ཐམས་ཅད་ཀྱི་སྲོག་ལ་དབང་མཛོད་ཅིག ཅེས་ལན་གསུམ་བརྗོད་ཅིང་། མེ་ཏོག་གཏོར་ཤིས་བརྗོད་ཀྱི་ཚིག་སྐབས་སུ་གང་བབས་བརྗོད། གསུམ་པ་རྗེས་ཀྱི་བྱ་བ་ནི། གཏོར་སྒྲུབ་ཀྱི་ལྷན་ཐབས་ལས་འབྱུང་བ་ལྟར་བྱའོ། །དེ་ལྟར་དམག་ཟོར་རྒྱལ་མོའི་རུ་མཚོན་གྱི་རྟེན་དེ་ཉིད་གང་དུ་ཡོད་པར་དམ་ཅན་སྲུང་མའི་ཚོགས་རྣམས་མཁའ་ལ་སྤྲིན་འདུ་བའམ་མཚོ་ལ་ངང་པ་འདུ་བའམ། ཤ་རུལ་ལ་སྦྲང་མ་འདུ་བ་ལྟར་གནས་དེ་ཉིད་དུ་བརྟན་པར་བཞུགས་ནས་ཡུལ་ཕྱོགས་དགེ་མཚན་ལྡན་པ། སྒྲུབ་པ་པོ་རྣམས་ཀྱི་གནས་སྐབས་དང་མཐར་ཐུག་གི་འདོད་དོན་ཐམས་ཅད་བསྒྲུབས་པར་འགྱུར་བས་ཚུལ་འདི་ལ་བརྩོན་པར་བྱའོ། །ཞེས་དཔལ་ལྡན་དམག་ཟོར་རྒྱལ་མོ་ལ་བརྟེན་པའི་རུ་མཚོན་འཛུགས་ཆོག་དགེ་ལེགས་ཉི་མ་འབུམ་གྱི་འོད་སྣང་ཞེས་བྱ་བ་འདི་ཡང་ས་སྐྱ་པ་ཀུན་བློས་ཚར་ཆེན་ཆོས་ཀྱི་རྒྱལ་པོས་མཛད་པའི་དཔལ་ལྡན་ས་སྐྱའི་དམ་ཅན་སྲུང་མ་རྣམས་ཀྱི་རུ་མཚོན་འཛུགས་ཆོག་ལ་གཞི་བྱས་ལྷ་མོ་འདི་རང་གི་ཁྱད་ཆོས་རྣམས་འཇམ་དབྱངས་རལ་གྲིས་མཛད་པའི་དམག་ཟོར་མའི་སྒྲུབ་སྐོར་དང་། གསང་སྔགས་ཆོས་ཀྱི་རྒྱལ་པོས་མཛད་པའི་བསྐང་གསོ། ཚར་ཆེན་རིན་པོ་ཆེས་བསྒྲིགས་གནང་གི་དུ་པོད་ཆུང་རྣམས་ནས་ཁ་བསྐངས། རང་གི་རྣམ་དཔྱོད་ཕྲ་མོའི་སྒོར་ཤར་བ་རྣམས་འགལ་མེད་དུ་སྦྱར་ནས་བསྒྲིགས་པའི་ཡི་གེ་པ་ནི་བཀྲ་ཤིས་རྒྱལ་མཚན་གྱིས་བགྱིས་སོ།།
༈ །